宋祁
写怀寄献枢密太尉
仆本草茅人，守植自有素。
偶与力运偕，牵丝及荣路。
矢将保独行，安敢邀诡遇。
朝跻绿雾阁，夕舍金马署。
鷃志屈鸿翼，珉质谢瑶圃。
内省实空虚，焉得久留处。
悟非不必老，斑领況云屡。
竟獲一麾来，果此避贤趣。
载以朱轓车，佩以银符兔。
君宠寄华冕，癯丑不成恶。
淮郡梁楚交，刀笔纷民务。
粗欲逃官责，何暇收民誉。
平生觏宗工，亟为拯沦误。
惭负知己言。遂贻越乡虑。
何图霄与泥，肯问簪与屡。
辛勤风波事，尺牍奚能诉。
代马愁南嘶，鹧鸪憎北翥。
所恋明主恩，未理归田驭。